**Kauno verslo rajono plėtrai – 16,5 mln. Eur „Bigbank“ paskola**

Kaune, prie Kalniečių parko istoriškai besiformavusio verslo rajono konversijai, bankas „Bigbank“ skolins 16,5 mln. Eur.

Nekilnojamojo turto plėtros bendrovės „Inspiration Capital“ vystomas projektas sujungs modernius biurus, gyvenamąsias ir laisvalaikio zonas.

„Priimant sprendimą suteikti paskolą, bankui buvo ypač aktualu, kad buvusių gamybinių patalpų rekonstrukcija ir pritaikymas verslui atitiko tvarumo kriterijų. Unikali projekto lokacija šalia parko, įsipareigojimas tvarumui ir aiški plėtros strategija leidžia mums pasitikėti šio projekto sėkme“, – kalba Deividas Žukas, „Bigbank“ Verslo paskolų skyriaus vadovas.

Iki 2026 m. trečiojo ketvirčio rekonstruotų patalpų komplekse prie pat Savanorių prospekto, tarp Kovo 11-osios ir S. Žukausko gatvių, bus įrengta 9.420 kv. m nuomai skirtų industrinio stiliaus biurų bei prekybos ir paslaugų erdvių.

Pagal architektų viziją, konvertuojami pastatai išlaikys originalius pramonės elementus, kurie interjerui suteiks unikalumo ir charakterio. Biurų erdves išskirs itin aukštos lubos, dideli vitrininiai langai bei šviesios, atviros bendros zonos.

Projekto vystytojų teigimu, didelė dalis „Bigbank“ paskolos bus panaudota šiuolaikiškam patalpų įrengimui: nuo išmanaus apšvietimo, šildymo ir vėdinimo sprendimų iki elektromobilių įkrovimo vietų, terasos ir kavinės. Pastatas sieks „BREEAM Excellent“ tvarumo sertifikato.

Projekto generalinis rangovas – UAB „KRS“.

*Daugiau kaip 30 metų dirbantis bankas „Bigbank“ yra Estijos kapitalo valdomas komercinis bankas, veikiantis 9 šalyse, turintis 169 tūkst. aktyvių klientų ir daugiau kaip 550 darbuotojų. Bankas Lietuvoje teikia būsto, verslo, vartojimo paskolų, indėlių ir kitas paslaugas fiziniams bei juridiniams asmenims.*